Oʻzbekiston Respublikasida Trenerlik faoliyati toʻgʻrisidagi nizomni tasdiqlash toʻgʻrisida
(order, 2026-01-05)

Oʻzbekiston Respublikasining “Jismoniy tarbiya va sport toʻgʻrisida”gi Qonuni va Oʻzbekiston Respublikasi Vazirlar Mahkamasining 2025-yil 7-avgustdagi 500-son “Jismoniy tarbiya-sport tashkilotlarining trener-oʻqituvchilari va yoʻriqchi-uslubchilari hamda sport hakamlariga malaka toifalarini berish tizimini takomillashtirish chora-tadbirlari toʻgʻrisida”gi qaroriga muvofiq buyuraman: 1. Oʻzbekiston Respublikasida trenerlik faoliyati toʻgʻrisidagi nizom ilovaga muvofiq tasdiqlansin. 2. Ushbu buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Nizom Oʻzbekiston Respublikasida trenerlik, trener-oʻqituvchilik va trener-instruktorlik faoliyatini (bundan buyon matnda trenerlik faoliyati deb yuritiladi) amalga oshirish tartibi va yoʻnalishlarini belgilaydi. 1. Ushbu Nizom talablari Oʻzbekiston Respublikasida trenerlik faoliyatini olib borayotgan jismoniy shaxslar hamda jismoniy tarbiya va sport sohasida faoliyat yuritib kelayotgan tashkilotlar uchun majburiy hisoblanadi. 2. Ushbu Nizomda quyidagi asosiy tushunchalardan foydalaniladi: ommaviy jismoniy tarbiya va jismoniy tarbiya-sogʻlomlashtirish tadbirlari — sogʻlom turmush tarzini targʻibot va tashviqot qilish, aholining keng qatlamini jismoniy tarbiya va sport vositalari hamda usullari orqali sogʻlomlashtirishga qaratilgan tadbirlar; sport turi — jismoniy tarbiya va sport sohasidagi faoliyat turi boʻlib, u insonning sport musobaqalariga oʻziga xos tarzda tayyorgarlik koʻrishi bilan ajralib turadi, sport musobaqalarini oʻtkazish va ularda ishtirok etishga doir talablar, tartib va shartlar belgilanadigan qoidalarga, nizomga (reglamentga) ega boʻladi; sport federatsiyasi (uyushmasi) — bir yoki bir nechta sport turini rivojlantirish, ommalashtirish, shuningdek sport tadbirlarini oʻtkazishni tashkil etish hamda sportchilarni — Oʻzbekiston Respublikasining sport terma jamoalari aʼzolarini sportning tegishli turi boʻyicha tayyorlash uchun aʼzolik asosida tashkil etilgan va davlat roʻyxatidan oʻtkazilgan nodavlat notijorat tashkiloti; trener— trenerlik faoliyati bilan shugʻullanish uchun malaka sertifikatiga ega boʻlgan hamda oʻquv-mashq, ommaviy jismoniy tarbiya tadbirlarini oʻtkazishni, shuningdek sport natijalariga erishish uchun bellashuv faoliyatiga rahbarlikni amalga oshiruvchi jismoniy shaxs; trener-instruktor — aholi oʻrtasida ommaviy jismoniy tarbiya va jismoniy tarbiya-sogʻlomlashtirish mashgʻulotlarini tashkil etuvchi va amalga oshiruvchi mutaxassis; trenerlik faoliyati — aholini jismoniy tarbiya va sport vositalari yordamida sogʻlomlashtirish, sportchilarni sport turi boʻyicha sport musobaqalarida qatnashishga oʻrgatish va tayyorlashga yoʻnaltirilgan faoliyat. 3. Quyidagi holatlarda trenerlik faoliyatini amalga oshirishga yoʻl qoʻyilmaydi: qonunchilik hujjatlarida belgilangan tartibda malaka oshirganlik haqidagi sertifikatga ega boʻlmagan shaxslar tomonidan trenerlik faoliyatini amalga oshirish; belgilangan meʼyor va talablarga javob bermaydigan sport jihozlari va anjomlaridan hamda sport kiyimlaridan foydalanish; sport turlari boʻyicha belgilangan meʼyor va talablarga javob bermaydigan sport bino va inshootlarida, mashgʻulotlarni olib borishda xavfsizlikni taʼminlay olmaydigan boshqa joylarda shugʻullanish; malaka oshirish muddati oʻtgan (yoki malaka oshirishdan oʻtmagan) trener-oʻqituvchilarga mehnat faoliyatini davom ettirish. 4. Trenerlik faoliyatini amalga oshiruvchi shaxslar tomonidan voyaga yetmagan bolalar va oʻsmirlar bilan jismoniy tarbiya va sport boʻyicha mashgʻulotlarni olib borish ularning qonuniy vakili yoki ularning oʻrnini bosuvchi boshqa shaxslar yoxud ular tarbiya olayotgan maxsus muassasaning roziligiga muvofiq amalga oshiriladi. 5. Oʻzbekiston Respublikasida xorijiy davlat mutaxassislari trenerlik faoliyati bilan shugʻullanishi mumkin. 6. Quyidagilar trenerlik faoliyatining asosiy maqsadi hisoblanadi: jismoniy tarbiya va sportni targʻibot qilish; jismoniy tarbiya va sport vositalari yordamida aholini sogʻlomlashtirish; sport zaxiralarini hamda xalqaro sport maydonlarida Oʻzbekiston Respublikasi sporti shaʼnini munosib himoya qila oladigan yuqori malakali sportchilarni tayyorlash; kelgusida sport mahoratlarini takomillashtirish maqsadida istiqbolli va iqtidorli bolalar va oʻsmirlarni saralab olish va sportda boʻladigan yoʻnalishlarini aniqlash. 7. Quyidagilar trenerlik faoliyatining asosiy vazifalari hisoblanadi: sportchilarni turli sport musobaqalari va ommaviy jismoniy tarbiya tadbirlarda qatnashish uchun tayyorlash; jismoniy tarbiya va sport bilan shugʻullanuvchilarni sport boʻyicha tayyorlash va sogʻlomlashtirishda oʻquv-mashq mashgʻulotlari jarayoniga ilgʻor ilmiy usullarni joriy qilish; jismoniy tarbiya va sport bilan shugʻullanuvchilarning bilim, qobiliyat va koʻnikmasi sifatini, jismoniy rivojlanganligi va tayyorgarliklari darajasi ustidan nazoratni amalga oshirish; olib borilayotgan mashgʻulotlarning xavfsizligini taʼminlash va sanitariya normalari, qoidalari va gigiyena normativlari talablariga rioya qilish; jismoniy tarbiya va sport bilan shugʻullanuvchilar tomonidan turli xil doping va taqiqlangan vositalarni qoʻllanilishiga yoʻl qoʻymaslikka koʻmaklashish; oʻquv guruhlarini tanlash va toʻldirish; oʻquvchi-sportchilar tibbiy koʻrikdan va dispanser koʻrigidan oʻz vaqtida oʻtishini nazorat qilish; oʻquvchi-sportchilar uchun ularning individual xususiyatlarini hisobga olgan holda oʻquv-mashq rejalarini ishlab chiqish. 8. Trenerlik faoliyati aholi orasida jismoniy tarbiya va sport boʻyicha mashgʻulotlarni olib borish va sportchilarni tayyorlash bilan bogʻliq boʻlgan tibbiy tavsiyalar va boshqa hujjatlarda belgilangan sharoitlar, meʼyorlar va talablarga muvofiq: Oʻzbekiston Respublikasi hududida hamda chet elda oʻquv-mashq mashgʻulotlari, oʻquv-mashq yigʻinlari va sport musobaqalari, ommaviy jismoniy tarbiya va jismoniy tarbiya-sogʻlomlashtirish tadbirlari oʻtkazilayotgan joylarda; jismoniy tarbiya-sport jamoat birlashmalarida, sport klublari va markazlarida, boshqa sport texnika tashkilotlarida, jismoniy tarbiya va sport jamoalarida; oʻquv maskanlarida; aholiga xizmat koʻrsatadigan sport, sport-sogʻlomlashtirish, jismoniy tarbiya-sogʻlomlashtirish va sport-tomosha tashkilotlarida, alpinist lagerlari, shaxmat-shashka klublari, oʻq otish maydonlari, aholiga xizmat koʻrsatuvchi seksiya va guruhlarda; shaxsiy tartibda amalga oshiriladi. 10. Trenerlik faoliyati quyidagi shakllarda amalga oshirilishi mumkin: individual (yakka) ish usuli shaklida; guruhiy (brigada) ish usuli shaklida. 11. Trenerlik faoliyatini amalga oshirishda quyidagilar taqiqlanadi: zoʻravonlik, diniy ekstremizm va davlat tuzumi, mamlakatning tinchligi va xavfsizligi, uning aholisiga qarshi qaratilgan boshqa harakatlarni targʻibot qilish; kamsituvchi munosabatda boʻlish, shu jumladan milliy, diniy, jinsiy, siyosiy, madaniy, iqtisodiy va boshqa belgilar boʻyicha kamsitish; sport bilan shugʻullanuvchilarning shaʼni va qadr-qimmatini kamsitish; sportga aloqasi boʻlmagan faoliyatni olib borish; taqiqlangan vositalar, tamaki va alkogol mahsulotlarini isteʼmol qilishni targʻib qilish. 12. Sport va ommaviy tadbirlarda trenerlik faoliyatini amalga oshiruvchi shaxslarning ishtiroki, sport turi boʻyicha tegishli xalqaro va milliy federatsiyalar, shuningdek ushbu tadbirlarni tashkil qiluvchi tashkilotlar tomonidan tasdiqlangan reglament, nizom va boshqa hujjatlarga muvofiq amalga oshiriladi. 13. Sport zaxiralari va yuqori malakali sportchilarni tayyorlashga qaratilgan sport turlari boʻyicha trenerlik va trener-oʻqituvchilik faoliyati Oʻzbekiston Respublikasi Sport vazirligi tomonidan roʻyxatga olingan sport turlari boʻyicha amalga oshiriladi. 14. Sport zaxiralari va yuqori malakali sportchilarni tayyorlashga qaratilgan sport turlari boʻyicha trenerlik va trener-oʻqituvchilik faoliyati yosh toifasiga muvofiq kichik oʻsmirlar, oʻsmirlar, yoshlar, U-23 va kattalar guruhlarida amalga oshiriladi. 15. Sport turi boʻyicha trenerlik yoki trener-oʻqituvchilik faoliyati bilan quyidagi shaxslar shugʻullanishiga yoʻl qoʻyiladi: jismoniy tarbiya boʻyicha oliy yoki oʻrta maxsus, kasbiy taʼlim maʼlumotiga ega boʻlgan shaxslar; “Oʻzbekiston Respublikasida xizmat koʻrsatgan sportchi”, “Oʻzbekiston Respublikasida xizmat koʻrsatgan sport ustozi”, “Xizmat koʻrsatgan sport ustasi” shuningdek xalqaro va boshqa sport unvonlariga ega boʻlgan shaxslar; qonunchilik hujjatlarida belgilangan tartibda malaka oshirganlik haqidagi sertifikatga ega boʻlgan shaxslar. 16. Respublika terma jamoasi darajasida sport turi boʻyicha trenerlik yoki trener-oʻqituvchilik faoliyatini amalga oshirib kelayotgan shaxslarni lavozimga tayinlash va ozod etish sport turi boʻyicha tegishli milliy federatsiyalar (uyushmalar) bilan kelishilgan holda amalga oshiriladi. 17. Sport turi boʻyicha trenerlik yoki trener-oʻqituvchilik faoliyatini amalga oshiruvchi shaxslar quyidagi lavozimlarni egallab turishlari mumkin: Oʻzbekiston Respublikasi sport turi boʻyicha bosh treneri; viloyat, tuman (shahar), jismoniy tarbiya va sport jamoalari, tegishli terma jamoalar va boshqa tashkilotlardagi sport turi boʻyicha katta trener; boʻlinmalar, oʻquv-mashq guruhlari, sport turining tor sohalaridagi va tegishli terma jamoalardagi sport turi boʻyicha katta trener; sport turi boʻyicha sportchi-instruktor. 18. Ommaviy jismoniy tarbiya va jismoniy tarbiya-sogʻlomlashtirish ishlari sohasida trenerlik faoliyati trener-instruktor tomonidan aholini sogʻlomlashtirish yoʻnalishida tibbiy moneliklar mavjud boʻlmagan shugʻullanuvchilarning yoshlaridan qatʼi nazar jismoniy tarbiya vositalari va usullari yordamida sogʻlomlashtirish yoʻnalishidagi guruhlarda (salomatlik guruhlarida) amalga oshiriladi. 19. Ommaviy jismoniy tarbiya va jismoniy tarbiya-sogʻlomlashtirish ishlari sohasida trener-instruktorlik faoliyati bilan quyidagi shaxslar shugʻullanishiga yoʻl qoʻyiladi: jismoniy tarbiya boʻyicha oliy yoki oʻrta maxsus, kasbiy taʼlim maʼlumotiga ega yoki maxsus kurslarni bitirgan shaxslar; qonunchilik hujjatlarida belgilangan tartibda malaka oshirganlik haqidagi sertifikatga ega boʻlgan shaxslar. 20. Trenerlik faoliyatini amalga oshiruvchi shaxslar quyidagi huquqlarga ega: Oʻzbekiston Respublikasi hududida trenerlik faoliyatini amalga oshirish; tayyorlash, qayta tayyorlash va malaka oshirish kurslarini oʻtash; sport musobaqalari, ommaviy jismoniy tarbiya va jismoniy tarbiya-sogʻlomlashtirish tadbirlari, anjumanlar, seminarlar, kurslar va yigʻinlarda ishtirok etish; navbatdagi malakaviy trenerlik toifasini olish. Trenerlik faoliyatini amalga oshiruvchi shaxslar qonunchilik hujjatlarida nazarda tutilgan boshqa huquqlarga ham ega boʻlishlari mumkin. 21. Trenerlik faoliyatini amalga oshiruvchi shaxslar quyidagilarga majbur: qonunchilik hujjatlarida belgilangan tartibda malaka oshirganlik haqidagi sertifikatga ega boʻlish; oʻz faoliyati jarayonida jismoniy tarbiya va sport bilan shugʻullanuvchilarda vatanparvarlik, vatanga muhabbat tuygʻularini tarbiyalashga, ularning sogʻligini mustahkamlashga, sport mahoratini oshirishga, ularni axloqiy, maʼnaviy tarbiyalashga alohida eʼtibor qaratish; oʻz faoliyatini trenerlik faoliyatiga qoʻyilgan talablarni belgilovchi reglament, nizomlar va boshqa hujjatlarga muvofiq amalga oshirish; kasbiy malaka darajasini uzluksiz ravishda oshirib borish; jismoniy tarbiya va sportni targʻibot qilish boʻyicha faol ish olib borish; yuksak madaniyat va tashkilotchilik boʻyicha oʻrnak boʻlish, shugʻullanuvchilar tomonidan qoʻpollik, intizomsizlik va axloqiy meʼyorlar buzilishining oldini olish. Trenerlik faoliyatini amalga oshiruvchi shaxslar qonunchilik hujjatlarida nazarda tutilgan boshqa majburiyatlarni oʻz zimmalariga olishlari mumkin. 22. Trenerlik faoliyatini amalga oshiruvchi shaxslarning malaka toifalari yagona sport klassifikatsiyasiga asosan quyidagilardan iborat: xalqaro toifali trener; oliy toifali trener; birinchi toifali trener; ikkinchi toifali trener. 23. Trener-oʻqituvchilarga ikkinchi, birinchi va oliy malaka toifalarini berish ular tomonidan tayyorlangan sportchilarning sport musobaqalarida erishgan natijasi Oʻzbekiston Respublikasining sport terma jamoalarini shakllantirish va sport zaxirasini tayyorlashda qoʻshgan hissasi boʻyicha Oʻzbekiston Respublikasi Vazirlar Mahkamasining 2025-yil 7-avgustdagi 500-son qarori bilan tasdiqlangan Jismoniy tarbiya-sport tashkilotlarining trener-oʻqituvchilari va yoʻriqchi-uslubchilariga malaka toifalarini berish tartibi toʻgʻrisidagi nizom asosida beriladi. 24. Oʻzbekiston Respublikasi Oliy toifali trenerining malaka toifasi “Oʻzbekiston Respublikasida xizmat koʻrsatgan sport ustozi” yoki “Oʻzbekiston Respublikasida xizmat koʻrsatgan yoshlar murabbiysi” unvonlari, xalqaro sport tashkilotlarining (Xalqaro Olimpiya qoʻmitasi, Osiyo Olimpiya Kengashi, sport turlari boʻyicha xalqaro federatsiyalar (ittifoqlar, assotsiatsiyalar va boshqalar) oliy sovrinlari egasi boʻlganligi uchun, shuningdek Oʻzbekiston Respublikasida jismoniy tarbiya va sportni rivojlantirishga alohida hissa qoʻshganligi uchun beriladi. 25. Xalqaro toifali trenerning malaka toifasi Oʻzbekiston Respublikasida sport turi boʻyicha trenerlar, trener-oʻqituvchilarga tegishli sport turi boʻyicha xalqaro federatsiyalar (uyushmalar) tomonidan beriladi. 26. Ushbu Nizomning 22-bandida belgilangan malaka toifalari trenerlik faoliyatini amalga oshiruvchi shaxslarga beriladi. 27. Oʻzbekiston Respublikasi trenerlarining malaka toifalari va xalqaro trenerlik malaka toifalari jismoniy tarbiya va sport sohasida faoliyat yurituvchi barcha tashkilotlarda haqiqiydir. 28. Qonunchilik hujjatlarida belgilangan tartibda malaka oshirganlik haqidagi sertifikatga ega boʻlgan shaxslarning hisobini yuritish Oʻzbekiston Respublikasi Sport vazirligi huzuridagi Jismoniy tarbiya va sport boʻyicha mutaxassislarni qayta tayyorlash va malakasini oshirish instituti tomonidan amalga oshiriladi. 29. Trenerlik faoliyatini amalga oshiruvchi shaxslar toʻgʻrisidagi statistik hisobot qonunchilik hujjatlarida belgilangan tartibda yuritiladi. 30. Hisobot va boshqa hujjatlarda xalqaro toifali trener malaka toifasi Oʻzbekiston Respublikasi Oliy toifali trener malaka toifasiga tenglashtiriladi. 31. Ushbu Nizomda koʻrsatilgan talablarning buzilishiga yoʻl qoʻygan shaxslar qonunchilik hujjatlariga muvofiq javobgarlikka tortiladi. 32. Ushbu Nizom Oʻzbekiston Respublikasi Oliy va oʻrta maxsus taʼlimi vazirligi, Xalq taʼlimi vazirligi, Mehnat va aholini ijtimoiy muhofaza qilish vazirligi hamda Oʻzbekiston Kasaba uyushmalari Federatsiyasi Kengashi bilan kelishilgan.